
„Ajde Perice brže!“, stade ga mama dozivati.

„Ulazi brže u kola, ovako nikada nećemo stići!“

Vrata se zalupiše jednom, drugi put pa kola krenuše ostavljajući dim za sobom.

„Mama, kuda idemo?“, upita Perica.

„Kod babe i dede na selo.“, reče ona.

„Dok  ne završimo dogradnju sobe bićete nekoliko nedelja tamo.“, doda otac.

Perica se zamisli, okrene se na kolena na zadnjem sedištu i pritisne nosić na staklo.

Prolaziše kuće, drveće, pejzaži. Sve ide nekako brzo, kao da se njive pomeraju.

A oblaci kao da i oni prate Pericu. Kuda on tamo i oni.

Posle nekog vremena ukaza se livada sa kravama na paši.

„Mama, šta je ono?“, upita Perica ljubopitljivo majku.

„Kako šta sine pa to su krave!“,reče mu majka.

„Zar se ne sećaš da si ih video kada si prošli put bio kod babe i dede na selu?“

„Eto deco, stigli smo kod babe i dede. Izlazite polako, jedan po jedan!“, naredi im mati blago.

Na kraj sela stoji mala bela kuća. Ispred nje je bašta puna petunija a na ogradi vidi čuda, sede tri mangupčića. Sede, pričaju, nešto se cerekaju. Jedan sa čuperkom na glavi se sagnu i došapne nešto onom drugom pokraj sebe. Eh, ne vide se varošani svaki dan na selu.

„Mama – reče Petar – ajde da vidimo te tvoje krave.“ – pa povuče majku za ruku.

Stade ispred ograde i zagleda se u krave sa velikim crno belim flekama na ledjima.

Kad u tren, on se hitro provuče ispod bele daščane ograde i pridje jednoj kravi. Stoji i gleda, nešto joj šapuće. A krava ni muk. Samo ćuti. Perica se saže, nasloni ručice na kolena i zaviri glavom ispod vimena.

„Mama, a šta rade krave po čitav dan? Zar im nije dosadno?“- upita radoznalo.

„Kako šta rade? Ne rade ništa! Samo pasu travu i onda daju mleko.“

„Šta! Mleko? – trže se Perica – zar ono iz prodavnice kod tetka Mileve?“

„Da, baš to!“

Seoski dečačići počeše da se laktaju i cerekaju jer ovakvo čudo još nikada nisu doživeli. Zar je moguće da neko ne zna odakle dolazi mleko? Ova varoška gospoda, fini i obrazovani ljudi, bar su ih u to

uveravali roditelji a ne znaju šta je najobičnija krava! Pravi su glupaci ovi varošani. Čudo nevidjeno! Gde to još  ima?

U medjuvremenu baba i deda istrčaše  da pozdrave svog sina Aleksandra, snaju Sonju, Mihajla najstarijeg unuka, Florentinu njihovu mezimicu i naravno Peru.

„Nego gde je Pera?“ – viknuše baba i deda u isti glas.

Ali Pera još uvek čuči kravi ispod vimena.

„Šta je Pero, šta si se tamo toliko zagledao? Nego dodji ovamo da se pozdraviš i da te deda izljubi.“, stade ga deda radosno dozivati.

„Evo tu sam deda, nego gledam. Gledam!

„Šta gledaš babino unuče najsladje?“, dobaci i baba pa potrči ka njemu pri čemu joj šlingovane podsuknje zašuštaše.

„Ma gledam baba, gde je tu tetrapak!“

„Tetrapak!“, povikaše seoski mangupčići pa popadaše od smeha sa drvene tarabe.

Toliko su se smejali da ni bol od pada nisu osećali već su se bez prestanka valjali po travi. Jedan se zagrcne od silnog smeha pa poče da se guši od kašlja.

„Tetrapak! Ti si tetrapak!", dovikivaše mu oni smejući se glasno.

„Koja je ovo bena!“, reče jedan od njih.

„Ljudi ovaj ni kravu čestito nije video u životu.“

„Nisam ja nikakav tetrapak! Ja sam Petar Pavlović iz Subotice! Tvoja krezuba baba je tetrapak!“, odbrusi im Perica istom merom a krv mu pri tome oblije uši i obraze. On zamahne pesnicom snažno da udari 

[image: ]dečaka a ovaj se izmakne pa se Perica stropošta u pesak i pade na nos.

Dečaci se počeše još više smejati i držati rukama za stomak.

„Joj ljudi ja ne mogu više! Stomak će mi pući.“, doda jedan od njih.

„Ajde vragovi, bežite kući!“, zamlatara deda rukama pa pokaže u pravcu sela.

„Da ste smesta krenuli kući inače ću odmah da pozovem Milenka i Zoru.“

Eh, čim čuše imena svojih roditelja dečaci se istog trena uozbiljiše i udavirše u trk savijeni u struku vičući bez prestanka: „Tetrapak, tetrapak!“

Baba i deda izljubiše sve redom pa radosni udjoše svi u kuću.

„Jeste li ogladneli?", upita baba.

„Sonja, spremila sam ti tvoje omiljeno jelo, gibanicu sa sirom i malo pršute“.

„Dokle ostajete?“, upita deda znatiželjno.

„Nas dvoje se vraćamo odmah a njih ako može da pričuvate par nedelja dok majstori ne završe sobu.

„Ah, tako! A koliko planirate kvadrata?“, nastavi deda da ih ispituje.

„Ne mnogo. Taman za jednu osobu ali ako vam nije teško pripazite malo na njih a Petra posebno držite na oku.“, napomene Sonja pa odmeri sina značajnim pogledom.

Ovaj je na to ćutao i pravio se kao da ništa nije čuo.

„Ništa se ti ne sekiraj, nego  hajde prvo da ručate pre polaska. Nećete valjda na put gladni? Jedite pa krenite još za dana.“, doda brižno baba.

„Uh, kako samo neodoljivo miriše! Ništa ne može da se meri sa tvojom gibanicom mama! To je najbolja gibanica u čitavoj Bačkoj.“

„Eh, snajka moja, drago mi je da ti prija.“, nasmeje se baba Julka stidljivo.

Mama i tata završiše sa ručkom, podeliše deci hrpu saveta a posebno Petru kako da se ponašaju a onda konačno odoše. Za njima ostade gust dim iz auspuha Yugo Floride, njihovim porodičnim autom.

„Ovo je najnovije izdanje!“, govorio je tata sa ponosom.

A svi su dobro znali da je to poslednje izdanje bilo još pre dobrih dvadesetak godina. Perica je dugo stajao na istom mestu mahao i gledao za njima a kada je auto postao mala tačkica u polju i tada je još stajao i mahao.

„Ajde sine, udji!“, doziva ga baba.

„Šta gledaš toliko? Očas će oni natrag po tebe. Videćeš kako će to brzo proći.“, stala je baba da ga teši.

Perica samo ćuti i dalje ne mrda sa mesta.

„Eh, Julka! Vide li ti kako se ono čudo dimi? Otkada sam im već rekao da kupe bolji auto. Čudo da još uvek ide. Reko‘ sam mu lepo, Saša sine, bolje da kupiš auto strane marke, jeste skuplji ali je i sigurniji.“, prepričava deda.

„Nije tako deda!“, umeša se Perica.

„Tata uvek tvrdi da su za Yugo jeftiniji delovi i uvek su na raspolaganju.“

„A šta tvoja mama na to kaže?“, upita ga ljubopitljivo.

„Ona deda na to kaže, jeste vala pa uvek nam i trebaju!“

Deda se stade grohotom smejati.

Podiže Pericu na ramena pa reče: „Pametno dete dedino!“

„Djiha, djiha, ti si moj konj deda!“, viče Perica razdragano pa jednom rukom zamahuje i udara dedu po ledjima kao konja u galopu.

„Nije on konj Perice već magarac!“, reče baba.

„I to veliki. Nego udjite sad‘ će svici da upale svoje lampe. Došlo je vreme da se čeljad okupa.“

Sva se deca u red okupaše a onda je došao red i na dedu. Perica ga zagrli i poljubi u hrapavi obraz.

„Deda, idi sad ti pa se kupaj! Ima vode još i za tebe.“

Baba se zaceni od smeha pa joj se zatresoše ramena.

"Neka sine, neka. Ja se kupam samo subotom.“

"Eh, deda! Onda ni ja više neću da se kupam drugim danima već samo subotom. A zašto se ti ne kupaš?“

"Kupanje svakog dana to nije za prave muškarce! To je za seka Perse! Neću valjda da mirišem na zumbul i lavandu. Deda je muško!“, reče pa povuče dim zamotanog duvana.

„Pravi muškarci mirišu na njivu, na znoj a ne tu na neke pomorandže.“

"Ja hoću da budem isti kao ti !“, uveravao ga je Perica.

„Ne filozofirajte više! Vas dvojica ste i ovako slični kao jaje jajetu. Nego, spremajte se na spavanje pa pravo u perje.“

Deda i unuk se nasmejaše i u paradnom hodu odmarširaše u sobu.

"Jen-dva, jen-dva!“

A u sobi potpuni mrak. Mesec zasijao a svetlost udari baš pravo u prozor. Perica se okreće i čeka da zaspi ali mu to nikako ne polazi od ruke. Sve je ovde tako drugačije. Nije njegov jastuk već neki nepoznat i visok. Uz to ga još i žuljaju  šlingovane navlake a baba ih još dodatno uštirkala pa su tvrde i grebu. Čini mu se kao da leži na nekom grubom tepihu a ne u postelji. A uz to je jastuk i nekako prepun perja i previše mekan, čitav jedan Perica da upadne u njega i da mu vire samo trepavice iz njega. A to zujanje ga naprosto izludjuje. Nikako da prestane. Stalno se čuje bzbz, bzbz. Možda je donekle i lepo ali ipak predugo traje pa mu je postalo dosadno. Perica skoči sa starinskog kreveta pa se odšunja tiho na vrhovima prstiju. Deda mu je jednom prilikom rekao da se u ratu tako mora! Tako tiho se šunjaju samo ratnici pa se zaustavi ispred jednog kreveta i zagleda se Mihajlu u lice. Gotovo da su doticali jedan drugog nosevima kad‘ Perica vikne iz svog glasa: „Miki, jel‘ ti čuješ tu muziku? Šta to svira?“

Mihajlo se trže od straha, unezvereno skoči pa lupi svoju glavu o Pericinu.

„Jesi li ti skroz pomahnitao ili ti nisu sve koze na broju! Ostavi me na miru ti dosado jedna! Što te mama nije odvela sa sobom? Mama i tata uživaju a mene kažnjavaju da ostanem sa tobom!“, viče dečak nervozno pa se promeškolji po krevetu i okrene mu ledja.

"Miki, nemam ja nikakve koze. Nije mi deda dao ništa. Reci mi šta to zuji bojim da spavam.“

"Ništa to nije, glupače, to samo cvrčkovi sviraju! Lezi  i spavaj i ostavi me na miru!“

Perica legne polako nazad pored dede pa stade glasno razmišljati: „A na čemu sviraju? Imaju neki instrument ili puštaju CD?“

"Jao meni, ko mi te je dao u rodbinu. Kakav sad‘ CD, instrument ostali i bakrači? Da su te primili u školu sada bi znao da crvčkovi trljaju nožice i tako sviraju. Nego pusti me već dosado jedna da spavam!“

"Eh, to nije tačno!“, žestio se Perica.

„Mama je rekla da još ne treba da idem u školu jer sam još mali. Imam samo pet godina.“

Mijahlo mu ne odgovori na to ništa. Sobom je vladala neka neobična tišina i oni dosadni zrikavci.

"Hoće li ikada prestati? Zar se nikada ne umore pa da malo prestanu sa svirkom?“, zapita se Perica.

Stari zidni sat otkucava ponoć a Perica se prekrio preko nosa babinom dunjom pa vrti očima tamo-amo kao teg na satu. Kad‘ u tom zahuče sova iz obližnjeg gaja: „Hu, huu, hu, huu...!“

Perica ni pet ni šest skoči kao oparen, dotrči do brata i zavuče se ispod njegovog jorgana.

"Miki, jel‘ mogu da ostanem kod tebe do jutra?“

"Ah, ne! To ne dolazi u obzir! Nikako! Zadnji put kad‘ sam ti to dozvolio ustao sam upišan. Mama mi je nedelju dana sušila madarac na terasi a pidžamu sam morao baciti. Ne može kad‘ kažem! Beži odavde! Smesta!“

"Ne teraj me molim te! Obećavam ti, časna indijanska reč! Ovaj put se neću upiškiti.  Onda sam pred spavanje popio puno kole.“

"Znam! A lepo smo ti mama i ja govorili, nemoj Perice! Nemoj! Nisi nikoga hteo da slušaš.“

"Molim te Miki! Daću ti sve svoje klikere, samo me još ovaj put pusti.“

"Ne!“

"Daću ti i onaj šareni što ti se tako svidja.“

Miki je ćutao kao da se premišlja a onda teška srca pristade: "Dobro ali da nisi više zinuo ni reč.“

Perica protegne ruku nečujno kroz vazduh a Mihajlo koji je ležao njemu okrenut ledjima reče: „Da nisi pokušao ni slučajno da me zagrliš! Još mi samo fali da se pročuje u školi da spavam zagrljen sa bratom. Ja, Mihajlo Pavlović, najomiljeniji od svih dečaka u školi spava tu sa nekom bebom.“

"Nisam.“, odbrusi Perica uvredjeno i šutne ga u but.

"Jao! Eh, baš jesi! Kad‘ nisi beba a što onda ne spavaš sam junačino?“

Na to Perica ne reče ništa. Morao je priznati da je Miki bio donekle u pravu.

I tu se stišaše i deca i cvrčkovi i mesec, samo se u daljini kroz otvoren prozor čuo zvuk  nekog mopeda na udaljenom seoskom putu.

Odjenom usred noći odjekne vrisak i tupi zvuk: „Jesam li ti rekao ako me još jednom budeš upišao da ćeš se morati odseliti u Timbuktu.“

Baba utrči u sobu: „Šta je deco, kakva je to galama usred noći?"

Ali nije potrajalo dugo ona odmah shvati o čemu se radi pa povede Pericu sa sobom.

"Nego ajde‘ Pero ti kod babe i dede da prospavaš ostatak noći. “

"A ti sine Mihajlo, presvuci lepo pidžamu i predji u Perin krevet. Baba će to sutra da sredi.“

"Laku noć.“, prošaputa pa poljubi Mihajla u obraz i ušuška ga do glave.

A u dedinoj i babinoj sobi je nekako još strašnije. Na zidu otkucava stari sat tik-tak, tik-tak i ne da Perici ni oka da sklopi. A tek on stara slika na zidu, venčana slika babine majke, crno-bela i nekako jezovita. A taj pradeda sa slike sa crnim šeširom na glavi, tako je čudno naherio glavu. A prababa se iskezila kao da je muče. Isto kao mama kada je probala u radnji dva broja manjih cipela. I ona se tako nekako čudno kezila. Te njihove oči tako zloćudno zure. Tako su strašne te mu se čini da baš u njega škilje. Da bar taj užasni mesec toliko ne blješti ne bi ništa video a ovako! Ovako je baš kao što Tina i Miki kažu: „Ovo ti je gore nego film Magla 1, 2 i 3 zajedno."

Perica zažmuri, stisne okice u nadi da će tako brže zaspati ali djavola!

Deda hrče, hrče li pa hrče. Usta mu otvorena, zubi se iskezili pa ispušta čudne zvuke. Prvo jedno dugo „Aaah“ a onda još duže „Puuuh“ a pri tome zavrće i mrda brčićima. A onda tajac! Čini mu se deda ne diše po čitav minut a onda ispusti jedno duboko „Kkkkhhh“ iz grudi. Pokuša da ga povuče za brk ali deda samo zavrne nosom, okrene glavu levo–desno i nastavi sve opet iz početka. A baba? Baba spava mirno. Diše ujednačeno. Diše tako duboko da joj se medaljon pomera na grudima. A njen pozamašni stas ga je stisnuo uz dedu pa ne može da mrdne, ne može da diše, ne može da spava.

Posle nekog doba počelo je da sviće. Napolju skoči babin omiljeni pevac na tarabu pa udari u sav glas: "Kukurikuuu, kukurikuuu!“ Nakon pevca oglasiše se redom guske, kokoške i ćurke. Čitav je salaš odjednom živnuo.

"Ko li je samo naredio pevcu da tako rano peva?“, pomisli Perica okrene se na drugu stranu i ponovo zaspi.

Kad‘ je ponovo otvorio oči sunce je već bilo prilično visoko i zapeklo je kroz zavese. Ogleda se oko sebe kad‘ on sam u sobi, nigde nikog. Jedino što se čuje je kako kuca sat, tik-tak. Neobičan ali lep miris ulazi u sobu ispod dovratka.

"Ustaj lenštino! Ustaj babino, prodje ti dan spavajući! Fanci su gotovi, a ti još uvek spavaš. Ustani, umij se pa da ih probaš. Baš su onako sa pekmezom od kajsija i prah šećerom kako ti voliš.“

Perica poskoči, istrči u pidžami na dvorište a tamo nigde

